Edesmenneellä presidentti Mauno Koivistolla oli uransa alkuvaiheessa tärkeä osa 1960-luvun lähiörakentamisen käynnistämisessä yhdessä Armas Puolimatkan kanssa. Tämä Seppo Mölsän laaja artikkeli ilmestyi alun perin Rakennuslehden 50-vuotisjuhlan kunniaksi vuonna 2016.

1960-luvulla suomalaisten kaupunkien reuna-alueet alkoivat täyttyä legopalikoiden näköisistä, toisiaan muistuttavista laatikoista. Joillakin alueilla ne olivat makuulla ja joillakin pystyssä. Uusi tyyli ulottui pientalorakentamiseenkin, sillä harjakattoa ja räystäitä alettiin pitää epäesteettisinä ja vanhanaikaisina. Insinöörien rationaalinen ajattelu ja arkkitehtien estetiikka löivät aluerakentamisessa kättä toisilleen. Minimalismi sopi molemmille.